En kæmpe bunke sand fra Råbjerg Mile ligger lige nu og flyder på Rådhuspladsen i København. - Vi vil gerne vise dette fantastiske fænomen frem for resten af Danmark, og vi glæder os til at kunne give alle, der har lyst, muligheden for at opleve Råbjerg Mile helt tæt på og live, når den usædvanlige vandreklit tager et par overnatninger i hjertet af København, fortæller turistchef i Hjørring Børge Søndergård. Bag eventen står Toppen af Danmark, som vil vise københavnerne, hvad de kan opleve i Nordjylland. Toppen af Danmark har fået en særlig dispensation, der gør det muligt at vise københavnerne dette stykke storslåede, nordjyske natur, som rejste sig ved Skagerrak for over 300 år siden og har vandret 15 meter mod øst hvert eneste år siden. Milen vil blokere hovedvejen til Skagen om ca. 200 år for derefter at ende sine dage i Kattegat. Det er en af Nordjyllands vigtigste og mest besøgte naturattraktioner - en attraktion, der begraver alt, den kommer i nærheden af i et tykt lag sand i ca. 40 år og som med tiden vil gå helt i sig selv, skriver turistforeningen i en pressemeddelelse.

Referat:
Den nordjyske vandreklit er for en stund rykket til København.